钦定古今图书集成/明伦汇编/官常典/第599卷 > 徐用检
## 钦定古今图书集成/明伦汇编/官常典/第599卷 > 徐用检

按《明外史》本传：“用检，字克贤，兰谿人。嘉靖四十一年
进士。授刑部主事，历礼部仪制郎中。疏请穆宗躬行
郊祀太子及期出阁，擢山东副使。坐大计不及，调江
西参议。万历初，改陕西提学副使，讲道论艺，诸生化
焉。迁浙江参政，分守苏松。岁饥，吴江民群哗于军门，
巡抚欲罪之，用检曰：‘人有急则呼天呼父母，此嗷嗷
者是也’。”竟从宽释。坐失囚议调，以内艰归，庐墓侧，芝
生于阶。起福宁兵备副使，历广东按察使。暹逻、占城
诸国航海行贾，众且万人。奸民复与婚媾，远近以为
忧。用检设策防御，患乃弭。由河南左布政使拜南京
太仆卿，改太常，乃告归。年八十四卒。用检为人方毅
廉直，所至有惠爱。少受业钱德洪宗良知之学，后见
学者务为虚远，乃以志学为教，日就平实。门人罗大
纮曰：“先生身任斯文之责，垂五十年，所谓仁为己任，
死而后已者。”刘一燝曰：“先生自意念达于言动，居家
及于守官，坚定其志，实践其功，所谓不易乎世，不见
知而无闷者也。”其为学人尊服如此。